floradania.dk 41/2014

Artikel: Vinterens plantetrend: Flora Chances

Chancer og nye muligheder er essensen af vinterens plantetrend, Flora Chances, der både har klassisk blå og stærk orangerød med på paletten. Det giver grobund for nye og spændende planteoplevelser

Tag chancen
Tiden er moden til at prøve nye veje, og hos forbrugerne afspejles det i en lyst til at afprøve nye produkter eller tage nye kommercielle chancer. I forhold til interiør og dermed også stueplanter kan de nye tendenser først og fremmest aflæses på farvevalg og den måde, de grønne indslag arrangeres på. 

Flora Chances
Floradania har bedt Bjarne Aarhus, der er blomsterstylist og senest medvirket som dommer i Danmarksmesterskabet i blomsterbinding i Århus i sidste måned, om nogle idéer til plantearrangementer set med Flora Chances-briller.

-	Blå og orangerød som monokrome farver spiller en fremtrædende rolle i trenden, mens der samtidig er elementer af nytænkning og dermed det uventede og overraskende, 

siger Bjarne Aarhus,

-	I trenden må man gerne blande tingene, og det kan fx udmøntes i sammensætning af planter med forskelligt udtryk, lag-på-lag kombinationer eller i valget af underlag eller skjulere. 

Han fortsætter,

-	Orkidéen indeholder naturligt flere lag i sig, idet blomsterne svæver over bladene. Med det som inspiration har jeg matchet orkidéer med en sukkulent, her Rhipsalis, og plantet dem i en kobberpotte, da kobber også udgør en central del af trenden. Dekorationen afrundes med stykker af plexiglas med samme form som de aflange blade. Jeg har sat to sammen på en træbakke med vinteræbler som naturlig pynt.

Nye og anderledes planteoplevelser

-	I det hele betyder elementet af nytænkning en eksperimenterende tilgang til det hele, så på den måde er der masser af muligheder for nye og anderledes planteoplevelser,

slutter Bjarne Aarhus.

Planteforslag til Flora Chances:
Cyclamen
Ficus
Helleborus
Kalanchoe
Phalaenopsis
Rhododendron
Rhipsalis
Schlumbergera
Stephanotis